b'\n_START_ARTICLE_\nKullervo (sanoittaja)\n_START_PARAGRAPH_\nTapio Kullervo Lahtinen (18. hein\xc3\xa4kuuta 1922 Helsinki \xe2\x80\x93 24. hein\xc3\xa4kuuta 1996 Tampere) oli suomalainen sanoittaja ja s\xc3\xa4velt\xc3\xa4j\xc3\xa4. Lahtisen koko tuotanto on tehty salanimill\xc3\xa4, joista eniten k\xc3\xa4ytetty oli Kullervo. Muita h\xc3\xa4nen k\xc3\xa4ytt\xc3\xa4mi\xc3\xa4\xc3\xa4n nimi\xc3\xa4 olivat Hilma J\xc3\xa4rvi, Ilpo Kallio, Pirkko M\xc3\xa4ki, Pentti Rautio ja Juhani S\xc3\xa4l\xc3\xb6. Lahtisen tuotantoon kuuluu useita \xe2\x80\x9dikivihreiksi\xe2\x80\x9d muotoutuneita sanoituksia. N\xc3\xa4it\xc3\xa4 ovat muun muassa Kullervo Linnan s\xc3\xa4velt\xc3\xa4m\xc3\xa4 \xe2\x80\x9dKultainen nuoruus\xe2\x80\x9d ja tanskalaisen Jacob Gaden tango \xe2\x80\x9dMustasukkaisuutta\xe2\x80\x9d. H\xc3\xa4nen tunnetuin sanoituksensa lienee joululaulu \xe2\x80\x9dKulkuset\xe2\x80\x9d. H\xc3\xa4nen s\xc3\xa4vellyksist\xc3\xa4\xc3\xa4n tunnetuimpia ovat \xe2\x80\x9dLaulajan yst\xc3\xa4v\xc3\xa4\xe2\x80\x9d, \xe2\x80\x9dSuopursu\xe2\x80\x9d ja \xe2\x80\x9dPelimannin penkill\xc3\xa4\xe2\x80\x9d, jotka kaikki ovat Helena Eevan sanoittamia._NEWLINE_Lahtinen oli alun perin muusikko: h\xc3\xa4n soitti sotavuosina Klaus Salmen jazzyhtyeess\xc3\xa4. H\xc3\xa4n my\xc3\xb6s opiskeli musiikkia Helsingin yliopistossa ja konservatoriossa. Sanoittajana Lahtinen aloitti Musiikki-Fazerilla vuonna 1946. Vuosina 1950\xe2\x80\x931961 h\xc3\xa4n toimitti Musiikki-Fazerin julkaisemia suosittuja \xe2\x80\x9dToivelauluja\xe2\x80\x9d-vihkoja sek\xc3\xa4 oli Musiikkiviestin toimittajana vuoteen 1961. Vuodesta 1966 h\xc3\xa4n toimi Yle TV2:n hallintoasiain hoitajana Tampereella ja samalla lopetti sanoittamisen._NEWLINE_Tapio Lahtinen kertoi itse, ett\xc3\xa4 h\xc3\xa4net innoitti iskelm\xc3\xa4runoilijaksi h\xc3\xa4nen sodanaikainen muusikkotuttavansa Klaus Salmi, joka oli valitellut, ettei hyviin ulkomaisiin kappaleisiin ollut suomenkielisi\xc3\xa4 sanoja. Lahtisen eri nimimerkeill\xc3\xa4 sanoittamia kappaleita levyttiv\xc3\xa4t muiden muassa Olavi Virta, Henry Theel, Erkki Junkkarinen ja Metro-tyt\xc3\xb6t. Lahtiselle oli t\xc3\xa4rke\xc3\xa4\xc3\xa4, ett\xc3\xa4 teksti sulautui t\xc3\xa4ydellisesti s\xc3\xa4veliin ja kappaleen muotoon. Teksti ei saanut riidell\xc3\xa4 melodian kanssa, vaan laulun piti olla ennen kaikkea laulettava. \xe2\x80\x9dMustasukkaisuutta\xe2\x80\x9d-tangon Lahtinen kirjoitti nimenomaan Olavi Virran esitett\xc3\xa4v\xc3\xa4ksi. _NEWLINE_Tapio Lahtinen oli luonteeltaan hiljainen ja ujo, jopa arka, mink\xc3\xa4 vuoksi h\xc3\xa4n toimi vain nimimerkkien takana. Edes h\xc3\xa4nen sanoitustensa suuri menestys ei saanut h\xc3\xa4nt\xc3\xa4 astumaan ulos kulisseista, vaan h\xc3\xa4n suojeli yksityisyytt\xc3\xa4\xc3\xa4n niin tarkoin, ett\xc3\xa4 suuri yleis\xc3\xb6 sai tiet\xc3\xa4\xc3\xa4 h\xc3\xa4nen oikean nimens\xc3\xa4 vasta lukiessaan h\xc3\xa4nen muistokirjoituksiaan vuonna 1996.'